Help behoeftiges met ou broodknippies | Maroela Media
Help behoeftiges met ou broodknippies
Luday van der Merwe was die ontvanger van ‘n rolstoel van die maatskappy Polysterene Packaging Council. Foto: Verskaf
Die herwinningsmaatskappy Polystyrene Packaging Council (PSPC) vat weer vanjaar hande met die jaarlikse Nasionale maand vir bewustheid oor gestremdhede tussen 3 November en 3 Desember om deur middel van ŉ herwinningsprojek rolstoele vir behoeftige mense aan te skaf.
Die PSPC se “Breadtags for Wheelchairs”-projek, wat vanjaar vir die agtste keer van stapel gestuur word, het in die afgelope jaar reeds aan meer as 600 mense rolstoele verskaf. Dié projek nooi alle lede van die publiek om broodknippies, wat tipies gebruik word om ’n broodsakkie toe te knoop, in te samel en aan ŉ bepaalde koördineerder van die maatskappy te oorhandig.
Adri Spangenberg, woordvoerder van PSPC, sê die projek vat behoorlik vlam. “Mense van oor die hele wêreld ondersteun die projek. Daar is ŉ paartjie in Bangkok wat die broodknippies insamel. Die man is ŉ vlieënier, en wanneer hy Suid-Afrika toe kom, bring hy die broodknippies vir ons.”
Tot dusver is hul grootste ondersteuners plaaslike skole en maatskappye, hoewel die projek ook reeds van stapel gestuur is in Japan en Australië, en hulle baie ondersteuning ontvang van Kanada.
“Mense voel goed om ŉ verskil in iemand se lewe te maak. Herwinning klink soos iets groots en onmoontliks, maar die broodknippie-projek is eenvoudig en mense neem graag daaraan deel,” sê Spangenberg.
Die broodknippies word aan ŉ baie omvattende kliëntebasis van PSPC verkoop teen R6/kg. Indien genoeg kilogramme verkoop word, kan die insamelaar van die knippies of die maatskappy by enige apteek of organisasie ŉ rolstoel daarmee gaan koop.
“Die gemeenskap identifiseer gewoonlik iemand wat behoeftig is. Wanneer hulle die broodknippies versamel het, kan ons die bepaalde apteek of maatskappy bel en die geld aan hulle oorplaas sodat hulle aan die persoon ŉ rolstoel kan verskaf,” sê Spangenberg.
Dié broodknippies word dan deur PSPC herwin omdat die harde polistireen ŉ hoë waarde het. “Nie net word die omgewing beskerm deur die herwinning nie, maar iemand se lewe word ook hierdeur verbeter,” sê Spangenberg.
PSPC tree ook in samewerking met CE Mobility op wat een rolstoel sal skenk vir elke rolstoel wat deur middel van die broodknippies versamel is.
Indien jy wil vasstel waar die naaste koördineerder aan jou is, besoek die maatskappy se webwerf of skakel 021 531 0647.
Verskeie senior mense se lewens is al vergemaklik met die “Breadtags for Wheelchairs”-projek. Foto: Verskaf
‘n Jong ontvanger van ‘n rolstoel. Foto: Verskaf
herwinning Nasionale maand vir bewustheid oor gestremdhede rolstoel
Man vas ná hy glo mense met handgranaat dreig
In diepte: Die IS-tydbom tik
Heiner Lange · 3 jaar gelede
PSPC se webwerf skakel in jul artikel werk nie. Ek kry net heeltyd die boodskap van “Server Not Found”
Ons vra om verskoning vir die ongerief, die skakel is nou gewysig. Probeer gerus weer!
Dankie dat jy ons in kennis gestel het.
Wat ‘n oulike idee! Mens gooi dit so maklik weg en kyk nou! Sterkte met jul veldtog!
osmeyer · 3 jaar gelede
Pragtige liefdes diens gaan voort seen wense vir jou